b"\n_START_ARTICLE_\nDivisio Regnorum\n_START_PARAGRAPH_\nDivisio Regnorum fou un document que plasm\xc3\xa0 la partici\xc3\xb3 de l'Imperi Carolingi el 806, primera d'una s\xc3\xa8rie de divisions territorials que durant el segle IX van afectar els dominis de la dinastia carol\xc3\xadngia. La del 806 fou en certa manera una divisi\xc3\xb3 sobre el paper establerta per Carlemany per evitar conflictes successoris a la seva mort i mai es va fer efectiva._NEWLINE_A finals del 805 Carlemany va cridar als seus fills Carles, Llu\xc3\xads i Pip\xc3\xad a Thionville i al comen\xc3\xa7ament del 806 va celebrar una assemblea general per regular la partici\xc3\xb3 de l'imperi. L'acta, redactada sota les seves ordres, fou subscrita per tots els participants. _NEWLINE_En aquest document Carlemany deixava al seu fill gran, Carles, els regnes de N\xc3\xa8ustria, Austr\xc3\xa0sia i part (el nord) de Borgonya i de Germ\xc3\xa0nia. Pip\xc3\xad era confirmat en el regne d'It\xc3\xa0lia amb la part sud de Germ\xc3\xa0nia. I Llu\xc3\xads el Piet\xc3\xb3s rebria Aquit\xc3\xa0nia (de la que ja era rei) i el sud de Borgonya des de Nevers i Ch\xc3\xa2lons-sur-Sa\xc3\xb4ne, amb la Proven\xc3\xa7a fins a la Mediterr\xc3\xa0nia. El l\xc3\xadmit oriental i septentrional dels dominis de Llu\xc3\xads seria el riu Loira i cap al sud d'aquest una l\xc3\xadnia entre Nevers i la serralada del Jura, els Alps i la Mediterr\xc3\xa0nia; pel sud el l\xc3\xadmit seria el riu Ebre i per l'oest l'oce\xc3\xa0; aix\xc3\xb2 inclo\xc3\xafa tota l'Aquit\xc3\xa0nia (excepte la part de la Turena situada a l'altre costat del Loire), Gascunya, Septim\xc3\xa0nia i G\xc3\xb2tia. _NEWLINE_S'ordenava tamb\xc3\xa9 que si un fill moria sense descendents els dos sobrevivents repartirien el territori del difunt (en cas de morir Llu\xc3\xads el territori de Septim\xc3\xa0nia i G\xc3\xb2tia i el sud de Borgonya i Proven\xc3\xa7a passaria a Carles i la resta d'Aquit\xc3\xa0nia i Gascunya passaria a Pip\xc3\xad). Per\xc3\xb2 si un dels tres moria deixant un fill que fos reconegut rei per la noblesa, els altres dos (els seus oncles) el deixarien gaudir pac\xc3\xadficament del seu regne._NEWLINE_Carlemany es reserv\xc3\xa0 de per vida l'autoritat suprema i el dret a canviar aquest repartiment m\xc3\xa9s endavant. Despr\xc3\xa9s de l'assemblea els pr\xc3\xadnceps van retornar als seus territoris i Carlemany es va dirigir a Nimega on va passar la Pasqua."